Polisie vra hulp om ‘bedrieër’ op te spoorGerhard van Rooyen Konst. Mandlakayise Zwane, woordvoerder van die polisie, het gesê Van Rooyen word deur die polisie gesoek in verband met verskeie bedrogsake wat teen hom aanhangig gemaak is. Volgens Zwane het Van Rooyen glo in Maart 2013 in koerante en op sosiale media advertensies geplaas oor ŉ huis wat te huur is. “Wanneer mense hom sou kontak het hy hulle glo gevra om ŉ deposito in ŉ rekening in te betaal. Hy het glo dan die geld na ŉ ander rekening oorbetaal en verdwyn.” Zwane het gesê in ander gevalle het Van Rooyen glo ŉ voertuig verkoop en weer eens voornemende kopers versoek om die geld in ŉ rekening in te betaal. “In een geval het hy glo ŉ persoon gekry om R12 000 in sy vrou se rekening in te betaal. In ŉ ander geval het ŉ vrou van Klerksdorp glo R30 000 in sy rekening inbetaal vir ŉ motor wat hy wou verkoop.” Volgens Zwane is Van Rooyen in Maart vanjaar in Gansbaai in die Wes-Kaap in hegtenis geneem. Hy is later op borgtog van R8 000 vrygelaat en beveel om elke Woensdag by die Villieria-polisiestasie in Pretoria aan te meld. Van Rooyen het intussen weer verdwyn. Enigiemand met inligting oor Van Rooyen word versoek om ao. Lourens Lemmer by 081 531 3785 of 012 335 2818 te bel.